**6. Apai elismerő nyilatkozat:**

A nem házasságba születő gyermek esetén teljes hatályú apai elismerő nyilatkozatot kell tenni ahhoz, hogy a gyermek az apa nevére kerülhessen és a szülők közösen gyakorolhassák a szülői felügyeleti jogokat. Apai elismerő nyilatkozat tételére csak akkor kerülhet sor, ha apasági vélelem nem áll fenn, nem kell mást a gyermek apjának tekinteni, az anya reprodukciós eljárásban nem vett részt.

Az eljárás lakóhelytől függetlenül bármely illetékes hatóságnál indítható, a szülők mindegyikének a személyes jelenléte szükséges. A jegyzőkönyv felvételekor kell nyilatkozni arról, hogy a férfi a gyermeket magáénak elismeri, az anya ehhez hozzájárul és közösen nyilatkozni kell a gyermek családi nevéről is.

Az elismerést és a hozzájárulást jegyzőkönyvbe kell venni vagy a közjegyzőnél okiratba foglalni. Eljáró hatóságok: anyakönyvvezető, a bíróság, a gyámhatóság vagy hivatásos konzuli tisztviselő, közjegyző.. A jegyzőkönyv vagy az okirat aláírását követően az apai elismerő nyilatkozat nem vonható vissza.

A Ptk. hatályos rendelkezései szerint (4.98 §) apai jogállást keletkeztet a

a) házassági kötelék;

b) élettársak esetén emberi reprodukcióra irányuló különleges eljárás (a továbbiakban: reprodukciós eljárás);

c) apai elismerő nyilatkozat; vagy

d) bírósági határozat.

Ha az anya a fogamzási idő kezdetétől a gyermek születéséig eltelt idő vagy annak egy része alatt nem állott házassági kötelékben, és apasági vélelmet keletkeztető reprodukciós eljárásban sem vett részt, vagy ha az apaság vélelme megdőlt, a gyermek apjának kell tekinteni azt a férfit, aki a gyermeket teljes hatályú apai elismerő nyilatkozattal a magáénak ismerte el.

Apai elismerő nyilatkozatot a gyermeknél legalább tizenhat évvel idősebb férfi tehet.

Apai elismerő nyilatkozat a gyermek fogamzási idejének kezdetétől tehető. Ha az apai elismerő nyilatkozat megtételére a gyermek születése előtt kerül sor, a nyilatkozat a gyermek megszületésekor válik teljes hatályúvá.

Az apai elismerő nyilatkozatot személyesen lehet megtenni. A korlátozottan cselekvőképes kiskorú vagy a cselekvőképességében a származás megállapításával összefüggő jognyilatkozatok tekintetében részlegesen korlátozott személy apai elismerő nyilatkozata akkor érvényes, ha ahhoz törvényes képviselője hozzájárult. Ha a törvényes képviselő a nyilatkozattételben tartósan akadályozott, vagy a hozzájárulást nem adja meg, azt a gyámhatóság hozzájárulása pótolhatja.

A nyilatkozathoz szükséges dokumentumok

• a gyermek megszületése előtt

• a szülők (kiskorú szülők esetén a törvényes képviselők is) együttes, személyes jelenléte,

• érvényes személyi igazolvány – útlevél -, lakcímet igazoló hatósági igazolvány,

• az anya családi állapotáról igazolás (ha az anya elvált, a házasság felbontását bizonyító jogerős bírósági ítélet, az ítélet jogerőre emelkedése és a gyermek születése között 300 napnak el kell telnie) vagy házassági anyakönyvi kivonat válási záradékkal

• özvegy családi állapotú esetén a halotti anyakönyvi kivonat

• terhes gondozási kiskönyv vagy

• szakorvosi igazolás a magzat fogantatását és a születés várható időpontját tartalmazva.

A gyermek megszületése után

• a szülő (kiskorú szülők esetén a törvényes képviselők is) együttes, személyes jelenléte,

érvényes személyi igazolvány – útlevél -, lakcímet igazoló hatósági igazolvány,

• az anya családi állapotáról igazolás (ha az anya elvált, a házasság felbontását bizonyító jogerős bírósági ítélet, az ítélet jogerőre emelkedése és a gyermek születése között 300 napnak el kell telnie) vagy házassági anyakönyvi kivonat válási záradékkal

• özvegy családi állapot esetén a halotti anyakönyvi kivonat

• a gyermek eredeti születési anyakönyvi kivonata

Az eljárás: illetékmentes

Amennyiben az apa kiskorú, csak a gyámhatóságnál tehet apai elismerő nyilatkozatot.